钦定古今图书集成/明伦汇编/氏族典/第262卷 > 王君㚟
## 钦定古今图书集成/明伦汇编/氏族典/第262卷 > 王君㚟

按《唐书王君㚟传》，“君㚟字威明，瓜州常乐人。初事郭
知运，累功至右卫副率。知运卒，代为河西陇右节度
使。开元十四年，吐蕃酋悉诺逻寇大斗拔谷，君㚟间
其怠，乘冰度青海袭破之，以功迁大将军。凯旋，元宗
宴君㚟及妻夏于广达楼，夏亦封武威郡夫人。俄而
吐蕃陷瓜州，攻玉门军，使人嘲君㚟，君㚟不敢出。初”，
凉州有回纥、契苾、思结浑四部，世为酋长。君㚟微时，
数往来为所轻。及节度河西，回纥等颇鞅鞅，耻为下。
君㚟怒，驿奏四部有叛谋。帝使中人即讯，回纥不能
自直，而护输等益不平。会吐蕃使间道走突厥，君㚟
率骑到肃州掩取之。还至甘州，护输夺君㚟节，杀左
右亲吏，剖其心，曰：“是始谋者。”君㚟力战死。